مملكة مصر الجديده او الامبراطوريه المصريه هو مصطلح بيقصد بيه العلما بتوع الاجيبتولوجي الفترة اللى امتدت من سنة 1570 -1070 (ق ع ح ) و اللى حكم فيها مصر ملوك العيلة التمانتاشر و ولحد نهاية العيلة العشرين. وصلت مصر فى الفترة دي لقمة قوتها و مجدها و اتوسعت لحد ما بقت امبراطورية حدودها من جنوب الاناضول (نهر الفرات) فى اقصى الشمال لحد السودان (الشلال الخامس) فى اقصى الجنوب واخضاع ممالك كتيره تانيه واجبارهم علي الولاء ودفع الجزيه لمصر زي مملكة ارض البنط في الجنوب ومملكة الميتاني في الشمال وغيرهم. توسع مملكة مصر الجديده العسكرى دا بيرجعه كتير من العلما لاحتلال الهيكسوس لمصر، الاحتلال اللى خلا الفراعنة يقتنعو بان خير و سيلة للدفاع هى الهجوم و ويآمنوا ان مصر لازم تصد اعداءها وهم لسة بره حدودها و مش لازم تستنى لحد ما يوصلو لاراضيها. من اشهر ملوك المملكة الحديثة توت عنخ امون و اخناتون و رمسيس التاني و تحوتمس التالت مصر طول الفترة دي كانت بتتحكم من طيبة (العاصمة) ما عدا فترة حكم الملك اخناتون اللى نقل العاصمة لمدينة تل العمارنه.